**มาตรฐานการดำเนินงาน**

**โครงการแผนภูมิความชุกและระบาดวิทยาของโรคพยาธิใบไม้ตับใน 27 จังหวัดของประเทศไทย: การประยุกต์ใช้การตรวจวินิจฉัยวิธีใหม่ในการกำจัดพยาธิในชุมชนต้นแบบ**

**(Standard Operating Procedure: SOP)**

**ขั้นตอนการให้ยาพราซิคอวลเทล(Praziquantel)**

1. ทำการตรวจคัดกรองผู้ที่ติดเชื้อพยาธิใบไม้ตับและพยาธิอื่น ๆ โดยตรวจอุจจาระในตำบลที่เข้าร่วมโครงการ และการตรวจอุจจาระและปัสสาวะในตำบลต้นแบบ (Cohort population) หากพบว่าติดเชื้อพยาธิจะได้รับยารักษาพยาธิที่พบตามความเหมาะสม

2. การจ่ายยา พราซิคอวลเทลเพื่อรักษาโรคพยาธิใบไม้ตับโดยการนัดหมายผู้ที่ติดให้มารับยาที่โรงพยาบาลส่งเสริมสุขภาพตำบล ชั่งน้ำหนักตัวผู้ที่มารับยา คำนวณปริมาณเม็ดยา**ตามตารางที่1** และลงข้อมูลในแบบประเมินการใช้ยาพราซิคอวลเทล

3. ในการจ่ายยาให้กับผู้ติดเชื้อพยาธิใบไม้ตับ จะต้องให้คำแนะนำการใช้ยาแก่คนไข้ และ ปฏิบัติตาม SOP การจ่ายยารักษาโรคพยาธิใบไม้ตับ**ต้องให้ผู้มารับยา ลงชื่อทุกครั้งที่ได้รับยา**

4. การประเมินผลข้างเคียงยา หลังจากอาสาสมัครรับประทานยารักษาโรคพยาธิใบไม้ตับแล้ว 3 วัน ผู้ปฏิบัติหรือเจ้าหน้าที่ อสม. นำแบบสอบถามสอบถามอาการข้างเคียงที่เกิดจากการรับประทานยารักษาโรคพยาธิใบไม้ตับตามแบบฟอร์มที่เตรียมให้และ**ต้องให้ผู้ให้ข้อมูลลงชื่อทุกครั้งว่าให้ข้อมูลด้วยตนเอง**

**ยาพราซิคอวลเทล (Praziquantel)**

ยารักษาโรคพยาธิใบไม้ตับพยาธิใบไม้ลำไส้พยาธิตัวตืด

**วิธีการใช้ยา**

ให้รับประทานยาตามน้ำหนักตัว ขนาดยา 40 มิลลิกรัมต่อน้ำหนักตัว 1 กิโลกรัม กินครั้งเดียว หลังอาหารทันทีดังนี้

**ตารางที่ 1 การคำนวณจำนวนเม็ดยา ที่ต้องได้รับในช่วงน้ำหนักตัวต่างๆ**

| **น้ำหนักตัว (กิโลกรัม)** | **จำนวนเม็ดยาที่ให้ใน 1 ครั้ง** |
| --- | --- |
| 15-20 | 1 |
| 21-26 | 1½ |
| 27-34 | 2 |
| 35-41 | 2½ |
| 42-50 | 3 |
| 51-56 | 3½ |
| 57-63 | 4 |
| 64-71 | 4½ |
| 72-80 | 5 |
| 81-86 | 5½ |
| ≥ 87 | 6 |

**ข้อแนะนำการใช้ยา**

**(ต้องพูดทุกครั้งที่จ่ายยา และขณะให้คำแนะนำการใช้ยาต้องโชว์ใบแนบให้ผู้มารับยาดู)**

1. กินยาโดย กลืนเม็ดยาพร้อมน้ำทันที อย่าอมไว้ในปาก เพื่อป้องกันรสอันไม่พึงประสงค์

2. ไม่ควรกินยาตอนท้องว่าง โดยให้กินหลังอาหารทันทีเพื่อป้องกันการมวนท้อง คลื่นไส้ อาเจียน

3. ห้ามเคี้ยวเม็ดยา

4. ห้ามแบ่งยาแก่ผู้อื่น

5. ไม่ควรดื่มสุรา ภายใน 3 วัน หลังจากกินยา

6. ยาอาจมีผลง่วงซึม จึงควรหลีกเลี่ยงการขับรถ การใช้เครื่องจักรหนัก

7. ท่านสามารถอ่านคำแนะนำการใช้ยาที่ได้แนบไว้ในซองยา

8. อ่านฉลากยาก่อนรับประทานยาทุกครั้งและควรปฏิบัติตามคำแนะนำในใบแนบอย่างเคร่งครัด

**อาการข้างเคียง**

ยา Praziquantel เป็นยาที่มีผลข้างเคียงน้อย อาการที่พบได้หลังรับประทานยา คือ ปวดศีรษะ มึนงง คลื่นไส้ ปวดท้อง และปวดกล้ามเนื้อ แต่ไม่ได้เกิดขึ้นกับผู้ที่รับประทานยาทุกราย และอาการจะหายไปภายใน 48 ชั่วโมง

**ข้อห้ามใช้**

ห้ามให้ยาในหญิงตั้งครรภ์ ผู้หญิงให้นมบุตร (ผู้ป่วยโรคหัวใจ ความดัน เบาหวาน ต้องอยู่ในความดูแลของแพทย์) เด็กอายุต่ำกว่า 2 ปี และผู้ที่แพ้หรือไวต่อตัวยาและส่วนประกอบของยา ห้ามดื่มสุราและเครื่องดื่มที่มีแอลกอฮอล์ขณะในช่วงรับประทานยารักษาโรค